S-407/2007

Mál þetta, sem var dómtekið 10. janúar sl., höfðaði sýslumaðurinn á Akureyri hér fyrir dómi 26. nóvember sl., á hendur X, og Z;

„fyrir líkamsárás, með því að hafa aðfaranótt laugardagsins 11. ágúst 2007, á Hafnarbraut við Samkaup á Dalvík, veist að [A], með því að [X]reif í [A] og felldi hann á gangstéttina og sparkaði síðan í andlit hans og tvisvar í kviðinn, en [Z] sló hann, eftir að hann féll, tvisvar með krepptum hnefa í andlitið og sparkaði tvisvar í bakið á honum, með þeim afleiðingum að hann hlaut höfuðverk, verulegt mar og bólgu á hægra augnloki, auk eymsla yfir andlitsbeinum og áverka á baki.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

Þess er krafist að ákærðu verði dæmdir til refsingar.

Í málinu gerir Þ-kk-nf H-kk-nf, hdl. fyrir hönd [A], bótakröfu á hendur ákærðu samtals að fjárhæð kr. 271.329,- auk dráttarvaxta frá 26.09.2007 til greiðsludags.“

Ákærðu krefjast þess að verða dæmdir til vægustu refsingar sem lög leyfa og að hún verði skilorðsbundin. Þá krefjast þeir þess að bótakrafa verði lækkuð allverulega.

I.

Lögreglu var tilkynnt um það upp úr kl. þrjú aðfaranótt 11. ágúst sl. að maður hefði slasast við Karlsbraut á Dalvík. Lögreglan fór á vettvang. Segir í frumskýrslu B, lögreglumanns, sem hún staðfesti hér fyrir dómi, að á vettvangi hafi hist fyrir A, sem hefði orðið fyrir líkamsárás. Hjá honum hafi verið C, sem hefði mætt A, þar sem hann var á hlaupum undan árásarmönnum, stöðvað hann og hringt í neyðarlínu.

Ástandi A er svo lýst að hann hafi kennt eymsla í höfði og baki og verið verulega bólginn kringum hægra auga. Hann hafi tilgreint árásarmennina sem tvo kunningja sína, „Z“ og „X“. Er haft eftir A að hann hafi verið staddur á bifreiðastæði sunnan við Samkaup þar sem hann hefði ætlað að hitta kunningja sinn. Þá hefðu árásarmennirnir komið hlaupandi að honum, ráðist á hann, slegið hann niður og sparkað í andlitið á honum þar sem hann lá. Hefðu þeir síðan horfið á brott, en A hlaupið að Karlsbraut þar sem hann hitti C. Spurður um ástæðu þess að ráðist var á hann hafi hann sagst ekki vita það, en viðurkennt að hann og ákærði Z hefðu lent í ryskingum fyrr um kvöldið.

A var fluttur með sjúkrabifreið á slysadeild en lögreglumenn könnuðu málið nánar á vettvangi og komust að því að nefndir Z og X væru ákærðu í þessu máli. Var rætt við ákærða X á vettvangi. Hann skýrði svo frá að hann hefði ætlað að hitta A sunnan við Samkaup, þar sem A hefði ætlað að biðja hann afsökunar á því að hafa ráðist á hann að tilefnislausu fyrr um kvöldið. Sagðist ákærði Z hafa gengið til A til þess að ræða við hann, en þá hefði A slegið hann hnefahögg í andlitið. Hefði hann þá svarað fyrir sig með hnefahöggum og í því hefði ákærði X komið hlaupandi og aðstoðað hann. Vildi hann bera fyrir sig sjálfsvörn þar sem A hefði átt upphafið að átökunum.

Í málinu liggur frammi vottorð um áverka A, dagsett 17. ágúst 2007, ritað af D, aðstoðarlækni á bæklunardeild FSA. Segir þar að A hafi komið á slysadeild kl. 04:30 um nóttina. Hann hafi verið með versnandi höfuðverk og sjá hafi mátt verulegt mar á hægra augnloki, sem hafi verið það bólgið að hann hafi vart getað opnað augað. Ekki hafi verið að sjá blæðingu í auganu og sjón hafi verið eðlileg. Hann hafi verið aumur víða yfir andlitsbeinum og fundið til þegar þreifað hafi verið á beinum í kringum augu og yfir kinnbeinum beggja vegna. Þá hafi hann verið aumur í kjálkanum beggja vegna, hreyft kjálkalið eðlilega, en fundist bitið aðeins vera skakkt til hliðar. Tekin hafi verið sneiðmynd af höfði og hún reynst eðlileg og engin áverkamerki. Einnig hafi verið tekin röntgenmynd af hrygg og hún reynst eðlileg. Eftir að útilokaðir hefðu verið alvarlegir höfuðáverkar hafi verið talið óhætt að senda A heim og ekki hafi verið áætluð endurkoma nema eftir þörfum. Tekið er fram í áverkavottorðinu að A hafi ekki verið þreifiaumur yfir hryggjartindum.

II.

A kom hér fyrir dóminn til vitnisburðar. Hann kveðst hafa verið mjög ölvaður þessa nótt og ekki muna eftir að hafa lent í átökum við ákærða Z fyrr um kvöldið. Hann kveðst muna eftir að hafa hitt ákærðu og að hafa verið sleginn niður. Hann kveðst ekki muna til þess að hafa sagt lögreglu að hann hafi verið í ryskingum við ákærða Z fyrr um kvöldið.

Ákærði X ber að tildrög atviksins hafi verið þau að A hafi hringt í E, sem hefði skilað því til ákærðu að A vildi biðjast afsökunar á því að til átaka hefði komið fyrr um kvöldið. Hafi þeir farið saman að hitta A. Neitaði hann alfarið spurningu um það hvort þeir hefðu rætt um að ráðast að honum. Er þeir hafi hitt A hafi hann slegið ákærða Z. Kveðst ákærði hafa farið til og þá sjálfur fengið högg í andlitið. Hann hafi þá rifið ákærða Z niður og sparkað í hann og slegið hann eins og lýst er í ákæru.

Ákærði Z ber að A hafi tekið á honum fyrr um kvöldið og lagt hann í götuna. Síðan hafi hann viljað hitta ákærða til að biðjast afsökunar, en er þeir hafi hist hafi A farið að slá hann. Hann kveðst hafa slegið á móti og síðan hafi meðákærði komið sér til hjálpar. Þeir hafi þá farið að berja A. Kveðst ákærði hafa slegið hann tvisvar áður en hann féll og sparkað í hann eftir það.

Vitnið E kveðst hafa orðið vitni að því fyrr um kvöldið að A hefði ráðist að ákærða Z vegna þess að ákærði Z hefði rekist í bjórílát svo að innihaldið fór til spillis. Síðan hafi hann verið í símasambandi við A sem hafi sagst vilja biðjast afsökunar. Vitnið kveðst hafa sagt ákærðu frá því, en ekki hafa farið með þeim. Vitnið kveðst því ekki hafa séð neitt af því atviki sem þetta mál varðar.

Vitnið C kveðst ekki hafa orðið vitni að árásinni en hafa séð A vera að tala í síma, líklega skömmu áður en árásin var gerð. Hún hafi síðan hitt hann eftir árásina. Hann hefði þá m.a. talað um atvik er bjór hans helltist niður og að hann hefði síðan hitt ákærðu og orðið fyrir árás.

III.

Eins og rakið er hér að framan bera báðir ákærðu hér fyrir dómi að hafa veist að A með þeim hætti sem lýst er í ákæru, með þeim blæbrigðamun að hér fyrir dómi kveðst ákærði Z hafa slegið A áður en hann féll en ekki eftir það. Verður sú lýsing ákærða lögð til grundvallar, að því marki sem það skiptir máli. Með játningum ákærðu er nægilega sannað að þeir hafi framið þann verknað sem í ákæru er lýst með þeirri breytingu sem hér var nefnd og er hann rétt heimfærður til laga í ákærunni. Það athugast þó að staðhæfing í ákæru um að bakáverka hafi leitt af árás ákærðu á sér ekki stoð í áverkavottorði og verður því ekki talið sannað að slíkur áverki sé meðal afleiðinga árásarinnar.

Samkvæmt framburði ákærðu og vitnisins E höfðu einhver átök orðið milli A og ákærða Z fyrr um kvöldið og samkvæmt framburði þeirra var tilefni fundar ákærðu og A í síðara sinnið það að A kvaðst vilja biðjast afsökunar á því að til átakanna kom. Ákærðu bera báðir að A hafi við þann fund veist að ákærða Z að fyrra bragði. A man ekki eftir þessu atviki og nýtur því ekki við framburðar hans um það. Ekki eru efni til að meta framburð ákærðu, sem hafa sagt hreinskilnislega frá atvikum að öðru leyti, rangan um þetta og verður tekið nokkurt tillit til þess við ákvörðun refsingar, en að hinu leytinu verður litið til þess að ákærðu svöruðu afar harkalega fyrir það og spörkuðu í liggjandi manninn eftir að þeir höfðu fellt hann.

Ákærði X er á nítjánda aldursári. Þann 10. maí 2007 var ákvörðun refsingar hans fyrir þjófnað og brot gegn lögreglulögum og áfengislögum frestað skilorðsbundið í þrjú ár. Þann 26. júní 2007 var honum dæmdur hegningarauki fyrir umferðarlagabrot og gerð sekt og sviptur ökurétti í þrjá mánuði. Þann 16. október 2007 var ákærði dæmdur í tveggja mánaða fangelsi, skilorðsbundið í þrjú ár, fyrir þjófnað og var dómurinn frá 10. maí 2007 þá dæmdur upp. Brot það sem ákærði er nú sakfelldur fyrir er framið fyrir uppsögu þess dóms og ber að taka upp hina skilorðsbundnu refsingu samkvæmt honum og dæma ákærða refsingu í einu lagi, sbr. 60. gr. almennra hegningarlaga. Verður refsing ákærða ákveðin fangelsi í þrjá mánuði en með tilliti til æsku hans og þess að hann hefur ekki áður gerst sekur um ofbeldisbrot þykir rétt að skilorðsbinda refsinguna eins og nánar greinir í dómsorði.

Ákærði Z er á átjánda aldursári. Hann sætti þann 24. mars 2006 ákærufrestun, skilorðsbundið í tvö ár, fyrir þjófnað. Liggur ekki fyrir að ákærði hafi sætt ákæru vegna rofs á því skilorði. Refsing hans ákveðst fangelsi í einn mánuð sem rétt er að skilorðsbinda eins og nánar greinir í dómsorði.

Bótakrafa er höfð uppi í málinu eins og rakið er í ákæru. Krafist er 21.529 króna vegna læknisaðstoðar og flutnings á sjúkrahús. Þessi kröfuliður er studdur gögnum og verður tekinn til greina að fullu. Krafist er miskabóta að fjárhæð 200.000 krónur. Tjónþoli á rétt til miskabóta úr hendi ákærðu sem þykja hæfilega ákveðnar 100.000 krónur. Krafist er 49.800 króna vegna aðstoðar lögmanns við gerð bótakröfu. Þessi kröfuliður er ekki úr hófi fram og verður tekinn til greina. Samtals verða ákærðu því dæmdir til að greiða í sameiningu 171.329 krónur með vöxtum eins og greinir í dómsorði.

Ákærðu verða dæmdir til að greiða í sameiningu sakarkostnað að fjárhæð 102.500 krónur, þ.m.t. málsvarnarlaun skipaðs verjanda síns, A-kk-ef S-kk-ef hdl., sem ákveðast eins og í dómsorði greinir að virðisaukaskatti meðtöldum.

Dóm þennan kveður upp E-kk-nf S-kk-nf héraðsdómari.

Dómsuppsaga hefur tafist vegna anna dómara.

D Ó M S O R Ð :

Ákærði X sæti fangelsi í þrjá mánuði, en fresta skal fullnustu refsingarinnar og hún falla niður að liðnum þremur árum frá uppsögu þessa dóms að telja haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955, með því að fremja ekki nýtt brot á skilorðstímanum.

Ákærði Z sæti fangelsi í einn mánuð, en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955, með því að fremja ekki nýtt brot á skilorðstímanum.

Ákærðu greiði í sameiningu A 171.329 krónur með dráttarvöxtum samkvæmt 1. mgr. 6. gr. laga nr. 38, 2001 frá 1. nóvember 2007 til greiðsludags.

Ákærðu greiði í sameiningu 102.500 krónur í málskostnað, þ.m.t. málsvarnarlaun skipaðs verjanda síns, A-kk-ef S-kk-ef hdl., 90.000 krónur.